Diari Oficial de la Generalitat Valenciana


Sumari del DOGV 3132, del 28-11-1997 (1997/11332)

ORDRE de 25 de novembre de 1997, de la Conselleria d'Ocupació, Indústria i Comerç, per la qual es convoquen i regulen ajudes per a la inversió en actius fixos per entitats representatives del cooperativisme valencià.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3132

Data del DOGV
:   28-11-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/11085


Data del document
:   25-11-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

3931 ORDRE de 25 de novembre de 1997, de la Conselleria d'Ocupació, Indústria i Comerç, per la qual es convoquen i regulen ajudes per a la inversió en actius fixos per entitats representatives del cooperativisme valencià. [97/X11947]
  
Les unions, les federacions i la confederació de cooperatives valencianes tenen entre les seues finalitats, legalment establides, les d'organitzar i finançar serveis d'assessorament, de verificació de comptes, d'assistència jurídica o tècnica i totes les que siguen convenients per als interessos dels seus membres. També correspon a les esmentades entitats associatives representatives del cooperativisme valencià la representació dels membres que associen i el foment de la formació cooperativa. Per a això necessiten disposar de les corresponents infraestructures, locals i serveis tècnics i administratius.
  
El foment del cooperativisme comprèn l'adopció de les mesures necessàries per a promoure la constitució, el desenvolupament i la consolidació de les cooperatives i les seues estructures, i entre aquestes les que condueixen a fer possible l'exercici de les accions representatives i de foment de la intercooperació, atribuïdes per la legislació de cooperatives de la Comunitat Valenciana a les entitats associatives esmentades.
  
En virtut d'això, fent ús de les facultats que m'atorguen la Llei 5/1983, de 30 de desembre, de Govern Valencià, la Llei de Pressupostos de la Generalitat Valenciana per a l'exercici 1997, i el Reglament Orgànic i Funcional de la Conselleria d'Ocupació, Indústria i Comerç aprovat pel Decret del Govern Valencià 34/1997, de 26 de febrer,
  
ORDENE
  
Article 1. Objecte
  
L'objecte d'aquesta ordre és l'establiment d'un programa d'ajudes a les unions, les federacions i la confederació de cooperatives valencianes, per a facilitar les seues actuacions d'inversió en actius fixos durant l'exercici 1997.
  
Article 2. Naturalesa i quantia de les ajudes
  
Les ajudes que s'atorguen a l'empara del que disposa aquesta ordre tindran la naturalesa de subvencions i el seu import podrà arribar al 100% de la despesa justificada en inversió en actius fixos durant 1997.
  
Podran acollir-se a les ajudes que regula aquesta ordre tots els supòsits previstos en aquesta que s'hagen produït des de l'1 de gener de l'any actual.
  
Article 3. Beneficiaris
  
Podran ser beneficiaris de les ajudes les unions, les federacions i la confederació de cooperatives valencianes.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre s'hauran d'adreçar a la Direcció General d'Ocupació i Economia Social, i es presentaran en el Registre General de la Conselleria d'Ocupació, Indústria i Comerç o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'indiquen:
  
a) Documentació acreditativa i identificativa de l'entitat sol·licitant i del seu representant legal.
  
b) Document d'identificació fiscal de l'entitat sol·licitant.
  
c) Declaració d'altres ajudes públiques concedides o sol·licitades per a la mateixa finalitat.
  
d) Dades de domiciliació bancària, segons el model (fitxa de manteniment de tercers).
  
e) Justificació d'estar al corrent en les obligacions tributàries i davant la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda.
  
f) Documentació demostrativa i justificativa de la inversió realitzada i del seu import.
  
g) Declaració responsable referida a les ajudes a càrrec d'un règim de minimis rebudes per l'entitat durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en el qual s'emparava; o, si escau, una declaració responsable que no se n'ha rebuda cap.
  
3. Quan la documentació aportada siga incompleta o incorrecta, es requerirà la persona interessada perquè en un termini de deu dies repare la falta o presente la documentació pertinent, tot indicant en el mateix acte que si no ho fa, es considerarà que desisteix de la seua petició i s'hi arxivarà sense més tràmit.
  
4. El termini de presentació de les sol·licituds serà de deu dies naturals comptats des del dia de la publicació d'aquesta ordre en el Diari Oficial de la Generalitat Valenciana.
  
Article 5. Criteris per a la concessió de les ajudes
  
Les ajudes s'atorgaran per ordre de presentació de la sol·licitud, mentre hi haja consignació pressupostària per a atendre-les.
  
Article 6. Resolució de concessió de les ajudes
  
Una vegada s'hagen rebut les sol·licituds, la Direcció General d'Ocupació i Economia Social, instruirà els expedients, i podrà demanar als sol·licitants l'aportació addicional d'altres documents o dades complementàries que considere necessaris per a millor resoldre la sol·licitud presentada.
  
La resolució de les ajudes regulades en aquesta ordre s'atribueix, per delegació del conseller d'Ocupació, Indústria i Comerç, al director general d'Ocupació i Economia Social.
  
La resolució es notificarà a les persones interessades en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini màxim per a resoldre les sol·licituds que es formulen serà de 15 dies comptats des del dia de la presentació de la sol·licitud. Transcorregut el termini sense que s'hi haja dictat la resolució, s'entendrà desestimada la sol·licitud de concessió de l'ajuda, en els termes previstos en els articles 43 i 44 de la Llei 30/1992, de 26 de novembre.
  
Article 7. Obligacions del beneficiari
  
L'incompliment per part del beneficiari de tots o d'alguns dels termes, modes, condicions o compromisos derivats de la Llei d'Hisenda Pública de la Generalitat Valenciana, d'aquesta ordre de convocatòria o de la mateixa resolució de concessió, originarà la incoació, per part de l'òrgan competent per a la concessió de les ajudes, del corresponent expedient que podrà finalitzar, si escau, amb la minoració o amb la resolució total o parcial de la subvenció i amb l'exigència del reintegrament de les quantitats indegudament percebudes i els interessos de demora. En la tramitació del procediment es garantirà en tot cas el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1997 i de conformitat amb el que estableix la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec de la línia 702/000/97 del programa pressupostari 322.30. La dotació màxima serà de 44.888.885 de pessetes.
  
Segona
  
En el supòsit que els documents exigits que s'han d'adjuntar a la sol·licitud de concessió d'ajudes ja els tinguera qualsevol òrgan de l'administració actuant, la persona sol·licitant es podrà acollir al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà requerir-ne a la persona sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor el dia de la publicació en el Diari Oficial de la Generalitat Valenciana.
  
València, 25 de novembre de 1997
  
El conseller d'Ocupació, Indústria i Comerç,